Predkladacia  správa

	Vláda Slovenskej republiky prijala k “Návrhu finančného zabezpečenia časti generálnych opráv a modernizácie lietadiel TU 154-M a JAK-40 formou priamej úhrady finančných prostriedkov zodpovedajúcich hodnote zahraničných subdodávok tovarov          a služieb vo výške 3, 687 mil. USD,  vyčlenených z  prostriedkov zadlženosti Ruskej federácie voči Slovenskej republike v prospech spoločnosti ARIMPEX, s.r.o. poverenej  Ministerstvom vnútra Slovenskej republiky ” uznesenie č. 273 zo dňa 20. marca 2002, ktorým podľa bodu A. súhlasila s predloženým návrhom a podľa bodu B. uložila ministrovi financií            a ministrovi vnútra  zabezpečiť mechanizmus prevodu finančných prostriedkov a účelovosť           ich použitia.

	Predmetný návrh bol na rokovanie vlády Slovenskej republiky predložený na základe  súhlasu ruskej strany reprezentovanej stanoviskom Ministerstva financií Ruskej federácie, ktoré navrhlo konkrétnu výšku finančných prostriedkov na zabezpečenie nevyhnutných zahraničných komponentov súvisiacich     s realizáciou generálnych opráv a modernizácie lietadiel  TU 154-M    a JAK-40 formou priamej úhrady dodávateľom, ako aj mechanizmus ich prevodu ku konečnému užívateľovi.

	Po schválení uvedeného materiálu vo vláde Slovenskej republiky ruská strana prostredníctvom listu námestníka ministra financií Ruskej federácie p. Kolotuchina                       Č. 26-03-03/1044 zo dňa 2., júla 2002, adresovanému štátnemu tajomníkovi Ministerstva financií Slovenskej republike p. Podstranskému oznámila , že po osobných rokovaniach, prehodnotení výrobných možností  a následného záväzného vyjadrenie AOA Aviakor - letecký závod Samara, ktorý realizáciu generálnych oprav lietadiel Tu-154M a Jak-40 bude zabezpečovať, pôvodná vyčlenená čiastka na realizáciu nákupu zahraničných subdodávok a služieb vo výške 3.687.000 USD   sa upravuje na čiastku 1.279.000. USD, z toho zahraničné subdodávky pre lietadlo Tu-154M vo výške 500.000 USD a pre lietadlo JAK-40 vo výške 779.000 USD. 

	V uvedenej súvislosti navrhujeme zmenu uznesenia vlády Slovenskej republiky č. 273           zo dňa 20. marca 2002 tak, ako to je uvedené   v predloženom návrhu  uznesenia k tomuto materiálu.

	Schválením predmetného materiálu budú vytvorené všetky podmienky pre zabezpečenie generálnych opráv a modernizácie lietadiel TU-154 a JAK-40 v správe Leteckého útvaru Ministerstva vnútra Slovenskej republiky určených na prepravu ústavných činiteľov.  

	Návrh na zmenu uznesenia vlády bol zaslaný na riadne pripomienkové konanie. Pripomienkujúce subjekty neuplatnili k predloženému návrhu žiadne pripomienky. Vyhodnotenie pripomienkového konania je samostatnou súčasťou predkladaného materiálu	

	Predložený návrh zmeny financovania zahraničných subdodávok súvisiacich   s realizáciou generálnych opráv a modernizácie lietadiel TU-154M a JAK-40 nemá finančný, ekonomický, environmentálny vplyv ani vplyv na zamestnanosť  a na rokovanie vlády Slovenskej republiky       sa predkladá bez  rozporov.